Diari Oficial de la Generalitat Valenciana


Sumari del DOGV 9497, del 26-12-2022 (2022/12393)

RESOLUCIÓ de 19 de desembre de 2022, de la consellera de Justícia, Interior i Administració Pública, per la qual s'estableix l'horari d'atenció al públic de les oficines de la Xarxa d'Oficines de la Generalitat d'Assistència a les Víctimes del Delicte i de les Oficines de Denúncies i d'Assistència a les Víctimes de Violència de Gènere.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9497

Data del DOGV
:   26-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12301


Data del document
:   19-12-2022

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública

RESOLUCIÓ de 19 de desembre de 2022, de la consellera de Justícia, Interior i Administració Pública, per la qual s'estableix l'horari d'atenció al públic de les oficines de la Xarxa d'Oficines de la Generalitat d'Assistència a les Víctimes del Delicte i de les Oficines de Denúncies i d'Assistència a les Víctimes de Violència de Gènere. [2022/12937]  
  
El Decret 165/2016, de 4 de novembre, del Consell, va crear la Xarxa d'Oficines de la Generalitat d'Assistència a les Víctimes del Delicte. En aquest decret s'estableix la seua organització i règim de funcionament, d'acord amb el que es disposa en la Llei 4/2015, de 27 d'abril, de l'estatut de la víctima del delicte, i en el Reial decret 1109/2015, d'11 de desembre, que la desenvolupa i regula les Oficines d'Assistència a les Víctimes del Delicte.  
Les Oficines d'Assistència a les Víctimes del Delicte (OAVD) es configuren com a unitats especialitzades que presten un servei multidisciplinari, públic i gratuït, la finalitat del qual és proporcionar informació, assistència i/o atenció coordinada per a donar resposta a les necessitats de les víctimes de delictes, testimonis i persones en situació de risc en els àmbits jurídic, psicològic i social, així com promoure les mesures de justícia restaurativa que siguen pertinents, amb la fi última de minimitzar la victimització primària i evitar la secundària.  
La Xarxa d'OAVD de la Generalitat, en l'actualitat, està integrada per tres oficines de caràcter provincial, situades a Alacant, Castelló de la Plana i València, i per trenta-quatre oficines d'àmbit inferior al provincial, que depenen funcionalment de les respectives oficines provincials. Les OAVD que la conformen figuren relacionades en l'annex del citat Decret 165/2016; en l'Ordre 12/2018, de 5 de juny; i en l'Ordre 2/2019, de 25 de gener, totes dues de la Conselleria de Justícia, Administració Pública, Reformes Democràtiques i Llibertats Públiques.  
  
D'altra banda, des del 15 d'abril de 2019 fins hui, en col·laboració amb el Ministeri de l'Interior, s'han posat progressivament en funcionament les Oficines de Denúncies i Assistència a les Víctimes de Violència de Gènere de València, Castelló de la Plana i Alacant, on s'ofereix una assistència especialitzada i integral a les víctimes de violència de gènere, durant els 365 dies de l'any.   
Aquestes oficines conformen un espai segur que garanteix la privacitat de les víctimes i dels seus fills i filles menors en garantia dels seus drets. L'atenció a les víctimes es presta per agents del Cos Nacional de Policia adscrita a la Comunitat Valenciana, personal de la Xarxa d'Oficines de la Generalitat d'Assistència a les Víctimes del Delicte i de l'Institut de Medicina Legal. Així, les víctimes de violència de gènere, en el moment de presentació de la denúncia, compten amb l'assistència psicològica, amb la informació i tramitació dels recursos socials necessaris així com amb el reconeixement i valoració que, si fa el cas, realitze el personal de l'Institut de Medicina Legal. A més, també tenen garantida l'assistència jurídica a través d'un torn específic i especialitzat de lletrats i lletrades dels respectius col·legis de l'advocacia.  
  
I, en 2023, està prevista l'obertura d'una altra oficina de denúncies i assistència a les Víctimes de Violència de Gènere (Of. de denúncies) a Elx.   
L'horari d'obertura al públic de les OAVD i de les Of. de denúncies es troba regulat en la Resolució de 14 de juny de 2022, de la consellera de Justícia, Interior i Administració Pública, per la qual s'estableix l'horari d'atenció al públic de les oficines de la Xarxa d'Oficines de la Generalitat d'Assistència a les Víctimes del Delicte i de les Oficines de Denúncies i d'Assistència a les Víctimes de Violència de Gènere (DOGV núm. 9369 / 27.06.2022).  
L'escenari actual derivat de l'entrada en vigor de la Llei orgànica 8/2021, de 4 de juny, de protecció integral a la infància i l'adolescència enfront de la violència, i la Llei orgànica 10/2022, de 6 de setembre, de garantia integral de la llibertat sexual, fa necessari dictar una resolució per la qual s'establisca un horari d'obertura al públic, en el qual totes les víctimes de la Comunitat Valenciana tinguen les mateixes possibilitats d'accés a uns serveis tan essencials.  
Les últimes novetats legislatives en aquestes matèries estableixen, en el primer cas que els infants i adolescents víctimes de violència comptaran amb l'assistència i suport de les Oficines d'Assistència a les Víctimes, que actuaran com a mecanisme de coordinació de la resta de recursos i serveis de protecció de les persones menors d'edat, amb la finalitat de garantir l'adequat exercici dels seus drets; per part seua, la segona, estén l'assistència integral especialitzada i accessible a totes les víctimes de violències sexuals, incloses les víctimes de tràfic i explotació sexual, de manera que els ajude a superar les conseqüències físiques, psicològiques, socials o d'una altra índole, i proposa mesures específiques per a poder abordar de manera adequada i transversal les violències sexuals.  
En conseqüència, a proposta del director general de Reformes Democràtiques i Accés a la Justícia, de conformitat amb el que s'estableix en la disposició final primera del Decret 165/2016, de 4 de novembre, del Consell, pel qual es crea i regula la Xarxa d'Oficines de la Generalitat d'Assistència a les Víctimes del Delicte, en relació amb l'article 69 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat resolc:  
  
Primer. Objecte  
La present resolució té per objecte regular l'horari d'atenció al públic de totes les oficines que integren la Xarxa d'Oficines de la Generalitat d'Assistència a les Víctimes del Delicte i de les Oficines de Denúncies i d'Assistència a les Víctimes de Violència de Gènere, atenent el seu àmbit territorial d'actuació.  
  
Segon. Horari d'atenció al públic de les Oficines d'Assistència a les Víctimes del Delicte d'àmbit provincial.  
1. L'horari d'atenció al públic de les OAVD d'àmbit provincial serà:  
  
a) Dies laborables, de dilluns a divendres, des de les 09.00 fins a les 21.00 hores.   
b) Dissabtes, diumenges i restants dies de la setmana quan siguen festius, des de les 09.00 hores fins a les 14.00 hores.  
2. Per a realitzar una adequada assistència durant l'horari d'obertura al públic de l'oficina, s'establirà un règim de torns entre el personal.  
  
  
Tercer. Horari d'atenció al públic de les OAVD d'àmbit inferior al provincial  
L'horari de les OAVD l'àmbit d'actuació de les quals és inferior al provincial i que depenen funcionalment de les oficines provincials, serà en dies laborables, de dilluns a divendres, des de les 09.00 hores fins a les 14.00 hores.  
  
Quart. Horari de les Oficines de Denúncies i d'Assistència a les víctimes de Violència de Gènere.  
1. L'horari d'atenció al públic de les Of. de denúncies, incardinades en les respectives OAVD provincials, serà tots els dies de l'any des de les 09.00 fins a les 21.00 hores.   
2. Per a realitzar una adequada assistència durant l'horari d'obertura al públic de l'oficina, s'establirà un règim de torns entre el personal que preste els seus serveis en aquestes oficines.  
  
Cinqué. Coordinació de l'assistència a les víctimes del delicte fora de l'horari d'atenció al públic de les oficines.  
Les persones a les quals els corresponga la coordinació de les OAVD i les Of. de denúncies, de conformitat amb el que es disposa en el Reglament orgànic i funcional de la Conselleria de Justícia, Interior i Administració Pública, i les seues ordres de desenvolupament, realitzaran també aquesta funció fora de l'horari d'atenció al públic establit en els articles anteriors, i es coordinaran amb els jutjats de violència sobre la dona, els jutjats de guàrdia o amb les forces i cossos de seguretat, amb la finalitat de prestar a les víctimes del delicte una atenció adequada.  
  
  
Sisé. Vigència i efectes  
Aquesta resolució entrarà en vigor l'1 de gener de 2023 i deixa sense efecte la Resolució de 14 de juny de 2022 de la consellera de Justícia, Interior i Administració Pública, per la qual s'estableix l'horari d'atenció al públic de les oficines de la Xarxa d'Oficines de la Generalitat d'Assistència a les Víctimes del Delicte i de les Oficines de Denúncies i d'Assistència a les Víctimes de Violència de Gènere.  
  
Contra la present resolució, que posa fi a la via administrativa, podrà interposar-se recurs potestatiu de reposició davant el mateix òrgan que l'ha dictada, en el termini d'un mes comptat des de l'endemà de la publicació en el Diari Oficial de la Generalitat Valenciana, en virtut del que s'estableix en els articles 112.1, 115, 123 i 124 de Llei 39/2015, d'1 d'octubre, del procediment administratiu comú de les administracions públiques; o formular directament recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que es disposa en els articles 8, 10.1.a), 14 i 46 de Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició de qualsevol altre recurs que s'estime escaient.  
  
  
València, 19 de desembre de 2022.- La consellera de Justícia, Interior i Administració Pública: Gabriela Bravo Sanestanislao.